**Üllés Községi Képviselőtestület**

**13/2012.(V.17.) önkormányzati rendelete**

**A KÖZTISZTASÁG FENNTARTÁSÁRÓL**

Üllés Község Képviselőtestülete az Alaptörvény 32. cikk (1) bekezdés a) pontja, a helyi önkormányzatokról szóló 1990. évi LXV. törvény 16. § (1) bekezdése, a Magyarország helyi önkormányzatairól szóló 2011. évi CLXXXIX. tv. 51. § (4) bekezdése, 143. § (4) bekezdés e) pontja, 146/A. §-a, valamint az emberi környezetvédelemről szóló 1995.évi LIII. évi törvény 46. § (1) bekezdés c) pontja alapján - a köztisztaság fenntartására irányuló, helyi feladatok ellátása érdekében az alábbi rendeletet alkotja

**Általános rendelkezések**

**1. §**

A rendelet hatálya nem terjed ki a veszélyes, valamint az olyan települési folyékony- és szilárd hulladékokra és a velük összefüggő tevékenységekre, amelyek kezeléséről a települési szilárd és folyékony hulladékkezeléssel kapcsolatos helyi közszolgáltatásról szóló 21/2003. (XI. 28.) Kt. sz. rendelet rendelkezik.

**Közterületek tisztántartása**

**2. §**

**(1) A közterületek kezelői feladatát Üllés Község Polgármesteri Hivatala (továbbiakban: Hivatal) látja el.**

**(2) A Hivatal gondoskodik a**

**a) a közterületek (az ingatlan-nyilvántartásban közterületként nyilvántartott belterületi földrészlet) rendszeres tisztításáról,**

**b) parkok építéséről, felújításáról, a növények pótlásáról,**

**c) a közforgalmú utak, utcák, terek burkolatának tisztántartásáról, síkosságmentesítéséről, valamint az ott keletkezett szemét gyűjtéséről.**

(3) Az ingatlan tulajdonosa (kezelője, használója, bérlője) köteles gondoskodni:

a) Az ingatlan előtt lévő járdaszakasz (járda hiányában egy méter széles területsáv), illetőleg a járda melletti zöldsáv úttestig terjedő terület állandó gondozásáról, tisztántartásáról, szemét- és gyommentesítéséről, a hó eltakarításáról, a síkos járdarész behintéséről,

b) a járdaszakasz melletti folyókának és csatornanyílásnak hótól, jégtől és a lefolyást akadályozó egyéb anyagtól való megtisztításáról,

c) a telekingatlanról a járda és az úttest felé nyúló ágak és bokrok megfelelő nyeséséről - ugyanezen rendelet 9. §-ban foglaltaknak megfelelően.

(4) A járműbehajtók átereszeinek karban- és tisztántartása minden esetben az ingatlan tulajdonosának kötelessége.

(5) A (3)-(4) bekezdésekben megfogalmazott kötelezettségek a beépítetlen, használaton kívüli ingatlanok előtti területekre is kiterjednek.

(6) A szórakozó-, vendéglátó-, árusító helyek, üzletek előtti, ezek körüli járdaszakaszt, közterületi részt a tulajdonos, üzemeltető köteles tisztántartani, síkosságát megszüntetni.

**3. §**

(1) Az ólmos esőtől, jégtől vagy hótól síkossá vált járdát /járdaszakaszt, gyalogjárót, lépcsőt stb./ a szükséghez képest naponként többször is fel kell hinteni. A felhintéshez bomló szerves anyagot nem tartalmazó szóróanyagot /fűrészport, homokot, kőport, hamut, kis szemcséjű salakot/ kell használni. E célra tüzelés után visszamaradt darabos anyagot használni nem szabad. A szóró anyag beszerzéséről a tisztításra kötelezett köteles gondoskodni. Környezetszennyező jégoldó anyagot használni tilos.

(2) Eldugulás vagy rongálódás okozására alkalmas anyagot /szemetet, törmeléket, iszapot, hulladékot, papirost, tűz- vagy robbanásveszélyes anyagot stb./ közcsatornák víznyelőjébe szórni, önteni, vagy bevezetni tilos.

**4. §**

(1) A közterületek, a sportolás céljára szolgáló területek, valamint a kiránduló- és táborozó helyek /erdők/ beszennyezése tilos. A köztisztaság megóvása és a balesetek elkerülése érdekében szemetet /fém tárgyakat, roncsokat stb./, hulladékot /papír, gyümölcshéj stb./, szennyező vagy egészségre ártalmas anyagot /permetező anyagok dobozai stb./ kiönteni, elszórni, vagy eldobni, kirakni nem szabad.

(2) Szemetet és hulladékot csak az erre a célra felállított tartályokba szabad bedobni.

(3) ATEV Fehérjefeldolgozó Zrt. Hódmezővásárhelyi Gyára (6801 Hódmezővásárhely, Tanya 1232/b) által elszállításra nem került elhullott házi állatot a tulajdonos köteles elásni, gondoskodni a megfelelő fertőtlenítésről.

(4) Az elhullott kisállatokat a tulajdonos a saját területén oly módon köteles elásni, hogy a hulla legalább 1 méter magas földréteggel legyen borítva.

**Szennyező anyagok elszállítása**

**5. §**

(1) Közterületen szennyező anyagot /szemetet, rongyot, csontot, trágyát, egyéb hulladékot stb./ csak olyan módon szabad szállítani, hogy a szállítmányból semmi ki ne hulljon, por és csepegés ne keletkezzék. Ha szállítás közben a terület szennyeződnék, a szennyeződés előidézője azt eltávolítani és a további szennyeződés megakadályozásáról gondoskodni köteles.

(2) Ha bármilyen szállítmány fel- és lerakásánál köz- vagy magánterület beszennyeződik, a szennyeződés előidézője köteles azt a fel- vagy lerakás után nyomban megtisztítani.

**Csapadékvíz**

**6. §**

A község területén átfolyó belvíz elvezető árkokba tisztítatlan szennyvizet, trágyalevet bevezetni, partjait szemét vagy egyéb hulladék lerakásával beszennyezni nem szabad.

**Állattartás**

**7. §**

(1) Az állatok tartására szolgáló létesítményeket és azok helyiségeit /ólakat, ketreceket/ rendszeresen ki kell takarítani és szükség szerint mésztejjel vagy más megfelelő fertőtlenítőszerrel fertőtleníteni kell. Az ott található kártékony rágcsálókat rendszeresen irtani kell. A gazdasági udvart tisztán kell tartani, a trágyát a trágyagyűjtő helyeken letakarva, csurgalékmentesen kell tárolni a felhasználásig, illetve kihordásig.  
Az ingatlanon lévő trágya a 3 köbmétert nem haladhatja meg: ha ezt a mennyiséget eléri, a trágyát ki kell hordani. A trágya kihordása az egészségügyi és állategészségügyi hatóság előírásai szerint, de legalább évente kétszer, ősszel és tavasszal kötelező.

(2) Ebek ürítése csak a járda mellett az úttest szélén engedhető meg. Ebeket - a vakvezető kutya kivételével - élelmiszer - vendéglátó üzemekbe, boltokba, szórakozóhelyekre, játszóterekre, egészségügyi intézményekbe, iskolába, óvodába, bölcsödébe bevinni még pórázon sem szabad.

**8. §[[1]](#footnote-1)**

**„Plakátok, falragaszok, hirdetmények kihelyezése közterületen**

1. Plakátokat, falragaszokat, hirdetményeket elsődlegesen – a melléklet szerinti - az Önkormányzat által felállított hirdetőtáblákon, oszlopokon szabad elhelyezni.
2. Az Önkormányzat illetékességi területén
3. közterületen,
4. közterületen álló építményen és egyéb műtárgyon,
5. önkormányzati tulajdonon

plakátot, hirdetményt csak a közterület tulajdonosának és az érintett épület, építmény, kerítés vagy egyéb műtárgy (a továbbiakban együtt: építmény) tulajdonosának az előzetes hozzájárulásával lehet elhelyezni.

1. Önkormányzati tulajdon esetében az engedély, hozzájárulás megadására a polgármester jogosult.

***A választással kapcsolatos hirdető-berendezések és hirdetmények elhelyezésének szabályai***

1. A választási plakát elhelyezésére a választási eljárásról szóló törvény rendelkezései az irányadók.

(5) Nem helyezhető el választási plakát:

a) országos védelem alatt álló középületen,

b) közterületeken álló utcabútorokon,

c) közterületen álló emlékműveken, szobrokon, illetve azok talapzatain,

d) közterületen lévő szökőkúton, illetve díszkúton,

e) közterületi út, járda, kerékpárút burkolatán festett, vagy ragasztott kivitelben,

f) villanyoszlop felületére közvetlenül ráragasztott kivitelben.

(6) A (2) és (5) bekezdésben eltérő módon kihelyezett feliratokat és plakátokat a polgármesteri hivatal eltávolíttathatja, ha

a.) a tulajdonos a felszólítástól számított 8 napon belül nem távolítja azt el,

b.) 8 nap alatt nem sikerül a tulajdonosát megtalálni,

c.) 8 nap alatt nem lehet a tulajdonos kilétét megállapítani.

(7) A plakátok, hirdetmények stb. elhelyezésének e rendelet által való lehetővé tétele nem mentesít a szükséges hozzájárulások (tulajdonosi, útkezelői, más szakhatósági) és a kiemelt építési hatóságiengedélyek (építési) beszerzése alól.

(8) Az ismert vagy utólag jelentkező tulajdonost – az esetleges szabálysértési eljárástól függetlenül – az eltávolítási költségek megfizetésére is kötelezni kell.

**8/A. §**

**Együttműködési kötelezettség**

1. Az önkormányzat, az önkormányzat által fenntartott intézmények, a természetes személyek és szervezeteik, a gazdálkodást végző szervezetek és mindezek érdekvédelmi szervezetei, együttműködni kötelesek a környezet védelmében.
2. Az együttműködés formái:
3. szelektív hulladékgyűjtés népszerűsítése
4. települési környezetvédelmi programokon való részvétel
5. beruházásoknál a környezettudatos megoldások előnyben részesítése
6. környezetszennyező tevékenység észlelése esetén jelzés az illetékes hatóságnál
7. környezettudatosságra, környezetvédelemre irányuló nevelési programok szervezésében való részvétel,
8. közös konferenciák, vitafórumok megtartása, konzultatív megbeszélések megszervezése,
9. környezetvédelemmel kapcsolatos kiadványok előkészítése, illetve elkészítésének támogatása
10. közterületek tisztántartása
11. fejlesztési feladatok során érvényesítik a környezetvédelem követelményeit, elősegítik a környezeti állapot javítását

**Vegyes rendelkezések**

**9. §**

A közterületeken ingatlanok előtt ültetett dísznövényfák gyümölcsfák metszéséről és növényvédelméről a telek tulajdonosa köteles gondoskodni úgy, hogy 1,5 m-es járdaszélességet figyelembe véve a fák ágai még a gyümölcs, illetve a hó, vagy jég súlyától sem hajolhatnak le 2 m magasság alá a gyalogos biztonsága érdekében.

**10. §**

A hasznosítható hulladékot /műanyag, papír, üveg / szelektíven az erre a célra rendelt gyűjtőben kell elhelyezni és gyűjteni.

**11. §**

(1) A község közterületein szeszes italt fogyasztani a (2) bekezdésben foglaltak kivételével tilos.

(2) A szeszesital fogyasztásának tilalma nem vonatkozik:

a/ rendezvények (vásár, búcsú stb.) színhelyén vendéglátó egységek részére engedélyezett kitelepülésre;  
b/ egyéb bejelentett alkalmi rendezvények esetére /lakodalmi menet, utcabál stb./

**12. §**

(1) Aki a jelen rendelet 2. §., 3. §., 4.§., 5.§., 6.§., 7.§., 8.§, 9. §-ába ütköző cselekményt követ el, illetve az azokban foglalt rendelkezéseket megszegi, tiltott, közösségellenes magatartást követ el, és 50.000 Ft-ig terjedő helyszíni bírsággal, illetve 150.000 Ft-ig terjedő közigazgatási bírsággal sújtható.

(2) Az (1) bekezdés szerinti bírság kiszabásával kapcsolatos eljárás a jegyző hatásköre.

**ZÁRÓ RENDELKEZÉSEK**

**13. §**

Jelen rendelet 2012. május 18. napján lép hatályba.

Egyidejűleg a köztisztaság fenntartásáról szóló *– 22/2003.(XI.28.)Kt.sz, a 6/2004.(II.13.)Kt.ör rendelettel, a 16/2009.(VIII.26)Kt.ör rendelettel és a 19/2001.(X.05)önkormányzati rendelettel módosított -* 9/1992.(X.08)számú rendelet hatályát veszti.

Ü l l é s, 2012. május

Nagy Attila Gyula s.k. Dr. Sugár Anita s.k.

polgármester jegyző

A rendelet egységes szerkezetben hiteles:

2019. szeptember 12.

Dr. Borbás Zsuzsanna

jegyző

***A 13/2012.(V.17.)önkormányzati rendelete Melléklete****[[2]](#footnote-2)*

**Plakátok, falragaszok, hirdetések elhelyezésére szolgáló önkormányzati hirdetőfelületek**

**Dorozsmai út 44. – 24 hrsz.**

Kínai bolt hátsó kapujával egyvonalban, a kerékpárút és a járda között.

Tábla: 74x74 cm-es, kétoldalas hirdető felület.

**Dorozsmai út 42. – 24 hrsz.**

Az épület Kormányablak felőli sarkánál a kerékpárút és a járda közt.

Tábla: 74x74cm-es, kétoldalas hirdető felület.

**Szabadság tér 3. (Orvosi rendelő) – 25 hrsz.**

Az orvosi rendelő bejáratával szemben a Park területén.

Tábla: 74x74cm-es, kétoldalas hirdető felület.

**Fogarasi utca 2. (Posta) – 25 hrsz.**

A Posta bejárata előtt bal oldalon.

Tábla: 74x74cm-es, kétoldalas hirdető felület.

**Dorozsmai út 38/B (Buszmegálló) – 143 hrsz.**

A kávézó bejárata mellet bal oldalon, valamint az OTP bankautomata mellett jobb oldalon falra rögzítve.

Tábla: 105x87cm-es, egyoldalas hirdető felület.

**Napos utca 5. (Napos Piac) – 505/10 hrsz.**

A Napos Piac Napos út felőli nagykapu bejáratának jobb oldalán.

Tábla: 74x74cm-es, kétoldalas hirdető felület.

**Horgásztó - 067/235 hrsz.**

Az üllési horgásztó műút felőli oldalán elhelyezett 4 db hirdetőtábla.

Tábla: 103x165cm-es, egyoldalas hirdető felület.

**Síposmalom, Petőfi dűlő 158/3. előtt - 069/10 hrsz.**

A postaládák után sorba a kerítés elé.

Tábla: 74x74cm-es, egyoldalas hirdető felület.

**Paprikatelep előtti postaládák, Dorozsmai út 4-6. – 487 hrsz.**

A postaládák után sorba.

Tábla: 83x125cm-es, kétoldalas hirdető felület.

**Dózsa György utcai játszótér COOP bolt felőli sarka – 431/40 hrsz.**

A Dózsa György és a Huszár utca kereszteződésénél a régi telefonfülke helyén.

Tábla: 83x125cm-es, kétoldalas hirdető felület.

**Szabadság tér, kerékpártárolók – 25 hrsz.**

A Szabadság tér sarkán a kerékpártárolók fölé helyezve.

Tábla: 83x125cm-es, kétoldalas hirdető felület.

**Napos utca 5. (Napos Piac) – 505/10 hrsz.**

A Napos Piac és a Piac utcasarkán.

Tábla: 83x125cm-es, kétoldalas hirdető felület.

**Alkotóház előtti terület, Dorozsmai út 28. – 475 hrsz.**

Alkotóház előtti virágoskert mellé.

Tábla: 83x125cm-es, kétoldalas hirdető felület.

**Déryné Kulturális Központ sarka, Dorozsmai út 48. – 727 hrsz.**

A Kulturális Központ Petőfi Sándor utca felőli sarkán.

Tábla: 83x125cm-es, kétoldalas hirdető felület.

**Dohánybolt az iskola mellett, Dorozsmai út 51. – 24 hrsz.**

A dohánybolt előtt, az iskola mozgáskorlátozott bejáratától jobbra.

Tábla: 83x125cm-es, kétoldalas hirdető felület.

**Ruzsai út sarka – 562/6 hrsz.**

A Ruzsai út elején, jobb oldalon lévő közterületen.

Tábla: 83x125cm-es, kétoldalas hirdető felület.

1. Módosította a 14/2019.(IX.11.)önkormányzati rendelet. Hatályos: 2019. szeptember 12-től. [↑](#footnote-ref-1)
2. Kiegészítette az 5/2018.(II.14.)önkormányzati rendelet. Hatályos: 2018. február 15-től. [↑](#footnote-ref-2)